
A V I Z

asupra Propunerii legislative pentru modificarea şi completarea Legii nr.263/2010 privind sistemul unitar de pensii
În conformitate cu prevederile art. 95 din Regulamentul Camerei Deputaţilor, republicat, cu modificări şi completări, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.263/2010 privind sistemul unitar de pensii, trimisă cu adresa  nr. Pl-x 221 din 22 aprilie 2014, înregistrată sub nr.4c-11/494 din 23 aprilie 2014.
Senatul, în calitate de primă Cameră sesizată, a respins propunerea legislativă în şedinţa din 15 aprilie 2014.

Potrivit dispoziţiilor art.75 din Constituţia României, republicată, şi ale art.92 alin. (9) pct. 2 din Regulamentul Camerei Deputaţilor, republicat, cu modificări şi completări, Camera Deputaţilor este Cameră decizională. 

În temeiul prevederilor art. 61 din Regulamentul Camerei Deputaţilor, republicat, cu modificări şi completări, Comisia a dezbătut propunerea legislativă menţionată mai sus, în şedinţa din 5 mai 2014.
Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ nr.1561 din 23 decembrie 2013, punctul de vedere negativ transmis  de Guvern cu adresa nr. 553 din 28 martie 2014 şi adresa Consiliului Economic şi Social nr. 3823 din 20 decembrie 2013 în care precizează că nu a putut fi avizată Propunerea legislativă întrucât nu au fost îndeplinite condiţiile prevăzute de art. 42 alin. (1) din Regulamentul de organizare şi funcţionare al Consiliului Economic şi Social referitoare la prezenţa a minimum 5 membri pentru ca şedinţa să fie statutară. Membrii plenului prezenţi la şedinţă au exprimat următoarele puncte de vedere: avizare favorabilă - reprezentanţii părţii sindicale, iar reprezentanţii părţii patronale şi reprezentantul Guvernului  au propus avizarea nefavorabilă.
În urma dezbaterilor, cu unanimitate de voturi, s-a hotărât avizarea negativă a propunerii legislative.

Iniţiativa legislativă  face parte din categoria legilor organice.

